Rafeindavirkinn Guðmundur Tryggvason ákvað árið 2017 að kaupa sér hús á Filippseyjum . Þá hafði hann verið á miklu flakki síðustu ár en hann kom fyrst til Filippseyja árið 2009 og varð að eigin sögn ástfanginn af landinu . Guðmundur er fæddur og uppalinn á Akureyri en hefur verið á miklu flakki síðan hann skildi árið 2008 . Á þessum 11 árum hefur hann komið til 108 landa í sex heimsálfum . Hann dvelur um 4 - 5 mánuði á ári hér á Íslandi og vinnur þá hjá Öryggismiðstöðinni sem öryggisvörður . Hann býður alla þá sem eiga leið til Filippseyja velkomna og segist vera boðinn og búinn að hjálpa fólki við að njóta lífsins þar . Hvenær fluttir þú til Filippseyja og af hverju ? „ Ég kom til Filippseyja fyrst 2009 og varð strax ástfanginn af landinu og hef verið hér nokkra mánuði á ári í hvert skipti . Alltaf þegar ég lendi hér kemur ákveðin tilfinning og ég hugsa „ ahh ég er kominn heim “ . Mjög góð tilfinning . Ég ákvað í byrjun árs 2017 að kaupa mér hús á Filippseyjum eftir að hafa flakkað um eyjarnar og skoðað nokkra staði . Ég kaupi svo hús í lok október 2017 á Panglao-eyju á Bohol . Mjög flott hverfi þar sem húsin eru byggð í spænskum stíl . Hverfið heitir Royal Palms Dos . Það eru aðallega útlendingar sem búa í þessum hverfum . Ég er mikill strandarmaður og er Alona-ströndin sem er þekktasta ströndin á Panglao í nokkurra mínútna fjarlægð frá húsinu mínu . Ástæða þess að ég fór til Filippseyja í byrjun er sú að vinur minn er giftur stelpu frá Filippseyjum og bjuggu þar og í Singapúr til skiptis og ég var oft að heimsækja þau . Ég elska þetta einfalda líf hér . Fólkið er almennt yndislegt . Góður maturinn og stórkostlegar strandir . Hús Guðmundar á Pangalo Bohol . Ljósmynd / Aðsend Coron Island á Palawan . Ljósmynd / Aðsend Hvar hefur þú dvalið lengst ? Ég hef verið lengst á eyjunni minni Panglao á Bohol . En einnig verið mikið í Manila þar sem vinir mínir bjuggu og Cebu . Annars hef ég verið mikið að ferðast um eyjarnar þegar ég er hér . Í flestum tilfellum er mjög einfalt og ódýrt að ferðast hér um . Hvaða staðir á Filippseyjum eru í uppáhaldi ? Uppáhaldsstaðurinn minn á Filippseyjum er paradísareyjan Boracay þar sem ég er í þessum rituðum orðum . Búinn að koma hingað um 50 sinnum . Stórkostlega flott strönd með hvítum kóralsandi og kristaltærum sjó . Síðan er það Panglao Bohol og El Nido á Palawan-eyju . Einnig er eyjan Santa Fe í Cebu í miklu uppáhaldi . Þar er hægt að fara í fallhlífarstökk sem er eitt það skemmtilegasta sem ég geri fyrir utan köfunina sem ég stunda mjög mikið og hef verið að kenna hér á Filippseyjum . Guðmundur hefur ferðast vítt og breitt um Filippseyjar . Ljósmynd / Aðsend Hvaða nágrannalönd og borgir eru í uppáhaldi hjá þér ? Singapúr er klárlega uppáhaldsborgin mín í Asíu . Margt að gera og skoða þar . Er ein hreinasta og öruggasta borgin sem ég hef farið til . Hef farið þangað um 60 sinnum . Einnig eru Malasía og Víetnam í miklu uppáhaldi hjá mér . Var í Víetnam í október og alltaf stórkostlegt að ferðast um landið . Örlítið lengra frá er svo Mjanmar eða Búrma . Var svo heppinn að ferðast þangað fyrst í ársbyrjun 2011 . Landið opnaðist fyrir ferðamenn í lok 2010 eftir herforingjastjórn í tugi ára . Búinn að koma þangað þrisvar sinnum síðan og er mikil breyting búin að verða . Landið orðið miklu vestrænna síðan það var þetta bændasamfélag fyrir opnun . Sólarlag á Boracay . Ljósmynd / Aðsend Hvað er ómissandi að sjá á Filippseyjum ? Það er margt að skoða og gera á Filippseyjum . Fara til Boracay er algjört „ must “ . Underground River og að sjá kalksteinsklettana í El Nido á Palawan . Fara að surfa á Baler og á Siquijor . Skoða Chocolate Hills og minnstu apategundina Tarsiers á Bohol . Sjá Whalesharks í Cebu og einnig kafa í Moalboal í Cebu . Skoða Mall of Asia i Manila . Einnig að fara í eyjahopp á ótrúlega mörgum stöðum á Filippseyjum . Ég get talið endalaust upp af stöðum hér sem hægt er að skoða . Mjög fallegar kirkjur víða um eyjarnar . Hver er besti maturinn sem þú hefur fengið á ferðalagi um Asíu ? Ég elska asískan mat . „ Thai “ matur er í miklu uppáhaldi og eins indverskur matur . Kryddaður thai grænmetisréttur er í miklu uppáhaldi hjá mér . Eins maturinn héðan frá Filippseyjum . Lechon sem er heilsteikt svín og pork adobo sem er minn uppáhaldsmatur héðan . En besti asíski maturinn að mínu mati er frá Víetnam . Cao lau sem er núðluréttur með baunum , svínakjöti og myntu . Annars elska ég „ street food “ hvar sem ég fer um Asíu . Fallhlífarstökk yfir Santa Fe í Cebu . Ljósmynd / Aðsend Hefurðu lent í einhverju hættulegu á ferðalagi þínu um álfuna ? Fyrir nokkrum árum var ég að borða á veitingastað sem líka var bar í Jakarta í Indónesíu og allt í einu fylltist staðurinn af herlögreglu . Þetta var þá rassía því staðurinn reyndist vera líka vændishús og voru flestar stelpurnar undir lögaldri var sagt . Mikil slagsmál brutust út og voru flestir inni handteknir . Ég reyndi í látunum að útskýra að ég væri bara saklaus að borða og var sleppt . Þá var haldið að ég hefði kjaftað í lögguna og mér hótað . Þá tóku tveir lögreglumenn mig út í bíl og keyrðu mig á hótelið sem ég var á ekki langt frá . Þeir sögðu mér að tékka mig út strax sem ég gerði og þeir keyrðu mig í annan borgarhluta til að fara á annað hótel . Þeir sögðu að það væri vitað á hvaða hóteli ég hefði verið . Það yrði pottþétt ráðist á mig ef ég skipti ekki um hótel . Löggan reddaði mér algjörlega þarna . Eru einhverjar „ túristagildur “ sem ber að varast á þessu svæði ? Eins og á flestum stöðum eru túristagildrur á Filippseyjum . Ef þú tekur leigubíl láttu bílstjórann kveikja á mælinum . Mjög margir segja að hann sé bilaður eða bjóða þér „ special deal “ . Rukka þig um margfalt verð . Ef bílstjórinn neitar að kveikja á mælinum farið þá út og finnið annan bíl . Víða um Manila og Cebu eru hópar sem stunda það að „ hjálpa “ þér . Þú þarft aðstoð við eitthvað . Þá er komið upp að þér og rætt við þig og þér haldið uppteknum meðan farið er í bakpokann eða farangurinn og þú rændur . Á þessum helstu túrista stöðum eru til sölu til dæmis sólgleraugu eða úr sem þér er talið trú um að sé alveg ekta en reynist svo „ real fake “ dót . Annars eins og ég segi alltaf , nota common sense . Ef þetta hljómar of gott til að vera satt þá er það í flestum tilfellum dót . Chocolate Hills í Bohol . Ljósmynd / Aðsend Hvaða ráð getur þú gefið þeim sem hyggjast fara til Filippseyja í lengri eða skemri tíma ? Njóta matarins . Fólkið er upp til hópa alveg yndislegt . Flestir tala ensku og eru flestir boðnir og búnir að aðstoða þá sem vantar hjálp . Meirihluti þjóðarinnar eru kaþólikkar og þar af leiðandi mjög trúaðir og trúa á að með því að hjálpa öðrum komist þeir til Guðs . Ekki líta niður á fólk þótt það sé fátækt . Margir útlendingar gera þau mistök og fá þá ekki sömu virðingu frá heimafólki og aðrir . Upplifa að kynnast fólki og þess venjum . Ferðast um í „ jeepney “ og „ tricycle “ sem er alveg einstakt . Ferðast um í local rútum þar sem fólk kemur inn með hænur eða fisk til að selja á markaðinum . Læra helstu setningar og orð á tagalog - eða visaya-tungumálinu . Það er ótrúlegt hvað fólk ber mikla virðingu fyrir þér ef þú sýnir að þú sért að reyna að tjá þig . Svo bara að njóta veðursins og svo ég tali nú ekki um verðið á mat og drykkjum . Mjög ódýrt í flestum tilfellum . Verið velkomin til Filippseyja . Ég skal glaður hjálpa þér að njóta og upplifa lífið hérna . “